google/wiki40b huggingface dataset:
ליל השטן

היסטוריה

אף על פי שהחג החל לצבור תאוצה בשנות ה-70 ,החג החל את ראשית ימיו בשנות ה-40 המוקדמות. לפי המסורת, החג לרוב מערב בתוכו מעשי קונדס המאופיינים בעיקר בוונדליזם ולעיתים גם בהצתות מרובות של ילדים ובני נוער במקומות עירוניים רבים. מעשים אלו מאופיינים לרוב בזריקת ביצים, גלילי נייר, סבונים ושעווה על בתים ומבנים רבים, ולרוב גם הצתות.
החל משנות השבעים, החג התאפיין בעיקר במעשי הצתות הרסניות מרובות הנעשות בעיקר בפנים הערים.
ב-1984, נרשמו כ-500 עד 800 שריפות.

איסור הצתות

החל משנות התשעים הראשונות, ההצתות הנרחבות ברחבי הערים של ארצות הברית החלו לקבל איסור מאסיבי בעיקר אחרי 1994 ,שם, בוצע "ליל שטן" ברוטאלי שגרם לראש העיר, דניס ארצ'ר, להבטיח לעיר שההצתות לא תתקבלנה בחיוב.
לולה מארש

ביוגרפיה

ההרכב הוקם בפברואר 2011 על יחדי גיל לנדאו ויעל שושנה כהן שהכירו בתל אביב. רעיון הקמת הקבוצה נוצר במסיבת יום ההולדת של גיל. במשך 18 חודשים הם כתבו, הקליטו וביצעו שירים אשר יופיעו בהמשך באלבומם. הם חיפשו מוזיקאים נוספים כדי להרחיב את טווח הקולות והמוזיקה שלהם. מתי גלעד (גיטרה בס, חבר להקת ג'יין בורדו), רמי אוסרווסר (גיטרה) ודקל דביר (תופים) הצטרפו להרכב זמן לא רב לאחר מכן. הם החלו להופיע במועדונים מקומיים, ומהר מאוד הבחינו בהם אנשי חברת התקליטים אנובה מיוזיק האינדית, אשר החתימו את הלהקה.
את הסינגל הראשון שלהם, "Sirens", קידמה הלהקה דרך מגזין Nylon במרץ 2015. "השיר החדש של הלהקה החלומית של תל אביב מציע טוויסט על הצליל האינדי הטיפוסי, ומתאים לפסקול של השיר הבא של טרנטינו". השיר הושמע למעלה ממיליון פעמים, והגיע למקום החמישי ברשימת עשרת הלהיטים הוויראלים ב של אתר Spotify בארצות הברית. השיר הופיע גם בסדרת הטלוויזיה האמריקאית, Scream. לאחר שהופיעו במספר פסטיבלים בעולם, הוחתמו על ידי חברות התקליטים יוניברסל מיוזיק גרופ ו-Sony ATV.
הסינגל השני של הלהקה, "You're Mine", יצא במאי 2015. הוא הושמע למעלה מ-6 מיליון שמועות ב-Spotify. השיר אף נחל הצלחה גם בישראל, והגיע לעשרת הגדולים של גלגלצ במשך שבועיים. מיני האלבום הראשון של הלהקה, באותו שם, יצא בינואר 2016. קליפ לשיר הנושא שלו, בוים על ידי קולין קארדו.
באפריל 2016 כתבה הלהקה שיר מקורי: "Drift and Fall Again" (ביחד עם Madsonik ו-Keith Power) עבור פסקול הסרט "Criminal".
במאי 2016 יצא הסינגל השלישי של הלהקה, "She's A Rainbow".
שנה לאחר מכן במרץ 2017 יצא הסינגל "Wishing Girl"  שלווה בקליפ שבוים על ידי גל מוג'ה, השיר הגיע לטופ 40 במצעד הרדיו הגרמני.
אלבום הבכורה של הלהקה : "Remember Roses", יצא ביוני 2017 בלייבלים Universal Records-Barclay, Sony ATV, Verve ו- Anova Music.
בעקבות האלבום יצאה הלהקה לסיבוב הופעות באירופה וארצות הברית והופיעה בפסטיבלים רבים דוגמת: Paleo festival, Montreal Jazz Festival, Sziget festival.
אותה שנה השיר "Wishing Girl"  נבחר עבור פרסומת של Ebay  גרמניה ומקביל ביצוע שלהם לשיר של "Simon & Garfunkel':  "Mrs. Robinson כיכב בפרסומת לבנק הצרפתי "Crédit Agricole".
בפברואר 2018 הקליטה הלהקה סשן לייב באולפני Capitol Records,לוס אנג'לס.
בספטמבר 2018 הלהקה הקליטה גרסת כיסוי לשירו של פרנק סינטרה :"Something Stupid" עבור עונתה ה-4 של הסדרה "Better Call Saul" של רשת "AMC" .
רויאל ליג

היסטוריה

באליפות הראשונה בשנת 2004 (עונת 2004-5), שתים עשרה הקבוצות שהתחרו (4 הטובות ביותר מכל מדינה) חולקו בשלושה בתים. שתי הבכירות מכל מדינה שובצו באותו הבית, כאשר שתי הקבוצות הנותרות שובצו בשני הבתים האחרים (אחת בכל בית, נגד שתי המדינות האחרות; "שלב הבתים הראשון"). בכל בית, כל קבוצה שיחקה נגד כל שלוש היריבות שלה שני משחקים (בשיטת בית-חוץ). שתי הקבוצות שסיימו בשני המקומות הראשונים הוגרלו לעוד שני בתים ("שלב הבתים השני"). שלוש הקבוצות בכל בית שיחקו נגד יריבותיהם, בשיטת בית-חוץ. האליפות הוכרעה ב-26 במאי 2005 במשחק הגמר בין שתי הקבוצות שסיימו במקום הראשון בשלב הבתים השני: גטבורג השוודית נגד פ.צ. קופנהגן הדנית. קופנהגן ניצחה בבעיטות הכרעה וזכתה בגביע.
באליפות השנייה בשנת 2005 (עונת 2005-6), שוב חולקו שתים עשרה הקבוצות שהתחרו (4 מכל מדינה) בשלושה בתים, אך המשך התחרות שונה מהשנה שעברה. שתי הקבוצות שסיימו במקומות הראשונים והשניים מכל בית, ביחד עם שני המקומות השלישי "הטוב ביותר" עלו לשלב פלייאוף (רבע הגמר). שאר התחרות שוחקה בשלבי נוק-אווט. משחקי רבע הגמר וחצי הגמר שוחקו במתכונת "בית-חוץ". האליפות הוכרעה ב-6 באפריל 2006 במשחק הגמר בין לילסטרום הנורווגית לבין פ.צ. קופנהגן הדנית. קופנהגן ניצחה 1-0 משער בדקות הסיום של הגמר וזכתה בגביע (בפעם השנייה ברציפות).
באליפות השלישית בשנת 2006 (עונת 2006-7), התחרות נפתחה שוב במתכונת שהייתה בשנים הקודמות (3 בתים של 4 קבוצות). השינוי החל בשלבי הפלייאוף, אז שוחק רק משחק אחד, כאשר הקבוצות שסיימו ראשונות בשלב הבתים קיבלו את יתרון הביתיות. האליפות הוכרעה ב-15 במרץ 2007 במשחק הגמר בין ברונדבי לבין פ.צ. קופנהגן, שתיהן דניות. קופנהגן, אלופת שתי העונות הראשונות, הפסידה בגמר 1-0 משער שהובקע בבעיטת-עונשין, והגביע הלך לברונדבי.
בלדור

רקע

על פי תיאורית ארבע הליחות, כח הזיכרון נפגע כתוצאה מקרירות במוח, ובכדי לשפרו יש לאכול מאכלים הגורמים לחום, רופאים רבים הציעו שימוש בצמח זה כמרפא ומחזק זיכרון.
שימוש בצמח כתרופה, נזכר לראשונה במאה השישית בכתבי אלכסנדר מטרלאס, הרופא הערבי חנין אבן יצחק יחס תרופה זו לקלאודיוס גלנוס, עמנואל לעף ייחס את גילוי הצמח לשלמה המלך.
הצמח מובא במאה השביעית על ידי הרופא היווני פאול מאגינה, ובספרות הרפואה האיסלאמית על ידי הרופאים אבן-מסואיה (980), אבן-סאהל (869), אל-ראזי, אבן אלגזאר (980), ואבן סינא (1037).
בספרות היהודית הצמח הובא לראשונה בספרו של אסף הרופא (כתרופה לכאב לב), וכסגולה לזכירה בספרים של ר' משה נרבוני, מאיר אבן אלדבי (נכד הרא"ש), יהודה אריה ממודנה ועוד. הרב חיים ויטל מביא מרשם "לפתיחת לב", הנקרא בלדור קטן. כמו כן הרב דוד די סילוה מביא מתכון מפורט איך מכינים בלדור.

שימוש

שימוש בבדלדור כרוך בסכנה שכן צמח זה רעיל, ההיסטוריון הפרסי אחמד אל-בלאד'רי מת כתוצאה מאכילת צמח זה, ומכאן נובע כינויו "אל-בלאדרי".

שימוש בצמח זה מובא גם בזוהר חדש שם מסופר שהתנא חזקיה מצא אנשים שבמשך כל השבוע מתבודדים במערות ועוסקים בתורה, לשאלתו ממה הם מתפרנסים אמרו לו: 
(תרגום:) אָנוּ מָצָאנוּ בַּמִּדְבָּר עֵצִים שֶׁמַּצְמִיחִים בָּאלוּד, וְאָנוּ אוֹכְלִים אוֹתָם. כְּשֶׁמְּאִירָה לָנוּ הַשְּׁמוּעָה, מֵרֹב שִׂמְחָה מִשְׁתַּמְּטִים מֵעִמָּנוּ, וּמְבַשְּׁלִים אוֹתָם וְאוֹכְלִים, וְאוֹתוֹ הַיּוֹם נֶחְשָׁב לָנוּ שֶׁהוּא כִּי טוֹב
.

האגדה מספרת על הרמב"ם שהיה קשה הבנה ובזכות אכילת בלדור זכה לחכמה 
מעשה בר' משה בן מימון שהיה יותר מעשרים שנה שלא למד אפילו אות אחת והיה משמש בבית אחד פעם אחת היה לו לאדונו לילך חוץ לעיר, אמר לו משה אל תאכל מזה והראה לו הכלים שהיה בהם בלז"ר ולא הניח ואכל ונתפקח עד מאד ולא עוד אלא שידע י"ח מעלות שהתורה נקנית בהם.
— קובץ סיפורים בכתב יד מאשכנז, נחמיה בריל (עורך) שנתונים לחכמת ישראל, כרך ט עמוד 44,45
הרב חיים ויטאל מביא תרופה שהיו נוהגים חכמי צרפת לתת לתלמידיהם כל בוקר כדי לפתוח את הלב. ר' יוסף מולכו העיד על אחד שאכל את צמח מבלאדור. כן מיוחס אכילת הצמח לרבנים: החיד"א הרב חיים סתהון והרב יעקב קצין.

הפתגם

הפתגם הידוע "חזור חזור ואל תצטרך לבלדור" הופיע לראשונה בספר הפליאה בנוסח שונה מעט: "חזור חזור יפה מבלאזור". טוביה הרופא ייחס בטעות אמרה זו לחז"ל, הפתגם מובא גם בפירושו לאבות של הרב יצחק אברבנאל, ובספרים נוספים הנוסח הרווח שבידנו הוא הנוסח שכתב ר' יהודה אריה ממודינה "הדור הדור ואל תצטרך לבלדור".

אנאקרדי

רבים זיהו אותו עם אגוז משפחת האלתיים הדומה במקצת לאגוז הקשיו, הפרי הנקרא בערבית אנאקרדי (anacardia Semecarpus anacardium) כך גם הרופא הערבי אבן-סינא. כך גם לדעת טוביה הרופא, הרב חיים ויטאל, ספר הברית, הרב ישראל ליפשיץ, ועמנואל לעף. הערוך המאירי ובספר צרי הגוף, ואליעזר בן יהודהמאיר בניהו מציין שכך גם מסורת בידי חכמי ספרד שפרי זה הוא החלתית המבוארת במשנה. גם בקרב יהודי תימן קיימת מסורת עממית לצמח זה, בעיקר השתמשו בצמח זה בתוספת דבש לתלמידים קשי הבנה

חלתית

רש"י פירש את המילה חלתית- לזרא, כלומר צמח הבלאדור, הרא"ש ורבינו ירוחם כתבו במפורש שחלתית הוא הבלאזור. הפרי חדש סבור שדרך השימוש בו לזכירה על ידי האכלת תרנגולת חלתית, ובני אדם אוכלים את התרנגולת.

קפה

הרב יעקב צהלון מזהה אאת הבלדור עם פולי הקפה,
המלבי"ם דחה פירוש זה, שהרי הקפה לא חריף
מריו אגימן

קריירת מועדונים

אגימן שיחק כילד בפ.צ. אראו השווייצרית, ובשנת 1998 החל לשחק בקבוצה הבוגרת של המועדון, ששיחקה בליגת העל השווייצרית. אגימן שיחק במועדון זה במשך ארבע עונות, שבכולן הקבוצה הייתה בתחתית הטבלה ונשארה בליגה. בקיץ 2002 חתם אגימן בקרלסרוהה מהבונדסליגה השנייה, והפך מיד לשחקן חשוב במערך הקבוצה. בעונת 2002/03 סיימו אגימן וקרלסרוהה במקום ה-13 בבונדסליגה השנייה, בעונת 2003/04 סיימו במקום ה-14, ובעונת 2004/05 סיימו במקום ה-11. בעונת 2005/06 סיימו אגימן וקרלסרוהה במקום השישי, מרחק חמש נקודות מעליית ליגה. בעונת 2006/07 סיימו אגימן וקרלסרוהה במקום הראשון, והעפילו לבונדסליגה, בעונה בה אגימן הציג יכולת שיא. בעונת 2007/08 אגימן וקרלסרוהה רשמו עונה טובה בבונדסליגה, אותה סיימו במקום ה-11, כשאגימן מבקיע חמישה שערי ליגה. 
בקיץ 2008 עזב אגימן את קרלסרוהה לאחר שש עונות, ונמכר להאנובר 96, אף היא מהבונדסליגה, תמורת 1.3 מיליון אירו, וחתם על חוזה עד לתום עונת 2012/13. בעונת הבכורה שלו במועדון, 2008/09, סיימו אגימן והאנובר במקום ה-11. בעונת 2009/10 סיימו אגימן והאנובר במקום ה-15. בעונת 2010/11 אגימן ערך 12 הופעות ליגה בלבד, אך האנובר סיימה במקום הרביעי המפתיע. בעונת 2011/12 רשמו אגימן והאנובר הישג נאה במפעל הליגה האירופית, שם הגיעו לרבע הגמר והודחו על ידי אתלטיקו מדריד. בבונדסליגה סיימו אגימן והאנובר במקום השביעי. בעונת 2012/13, האחרונה של אגימן בהאנובר, הקבוצה צלחה את שלב הבתים בליגה האירופית אך הודחה בשלב הנוק אאוט הראשון על ידי אנז'י מחצ'קלה. בבונדסליגה סיימו האנובר ואגימן במקום התשיעי. 
בקיץ 2013 עזב אגימן את האנובר עם תום חוזהו, וחתם באוניון ברלין מהבונדסליגה השנייה. בעונת הבכורה שלו במועדון, 2013/14, ערך אגימן 15 הופעות והבקיע שער אחד, וקבוצתו סיימה במקום התשיעי. בעונת 2014/15 אגימן סבל מפציעות רבות וערך שתי הופעות בלבד. בתום עונה זו, שוחרר מאוניון ברלין, והפך לשחקן חופשי. לאחר מכן פרש ממשחק פעיל.

קריירה בינלאומית

אגימן שיחק בכל הנבחרות הצעירות של שווייץ, ובין השנים 2000 ו-2004 שיחק בנבחרת שווייץ בכדורגל עד גיל 21, בה אף שימש קפטן. בספטמבר 2007 ערך אגימן את הופעת הבכורה שלו במדי נבחרת שווייץ הבכירה, כשהחליף את יוהאן דז'ורו במשחק ידידות מול נבחרת צ'ילה, בו ניצחה שווייץ בתוצאה 2-1. בשנת 2008 נכלל אגימן בסגל ההתחלתי של המאמן קובי קון ליורו 2008 שנערך בשווייץ, אך נופה מהסגל הסופי.
בשנת 2010 אגימן זומן לסגל השווייצרי למונדיאל 2010 על ידי המאמן אוטמר היצפלד. במונדיאל זה נכנס אגימן כמחליף בתוספת הזמן במשחק בו הפתיעה שווייץ את נבחרת ספרד וניצחה אותה 1-0. אגימן לא ערך הופעות נוספות במונדיאל זה, ממנו הודחה שווייץ כבר בשלב הבתים למרות הניצחון על ספרד. אגימן ערך בסך הכל עשר הופעות במדי נבחרת שווייץ.
ויליאם כריסטופר הנדי

תולדות חייו

נולד בפלורנס, אלבמה. אביו היה כומר של קהילה קטנה. הבקתה בה נולד נשמרה והיא כיום מוזיאון. הוא לימד את עצמו לנגן בגיטרה וקורנית, למורת רוחו של אביו הכומר, והצטרף בחשאי ללהקה. עם זאת, המשיך להיות דתי באופן עמוק ולבקר בכנסייה, כך שסגנונו מושפע מזימרה כנסייתית. השפעות נוספות היו קולות הטבע באזור הכפרי, צלילי סדנאות המתכת בהן עבד בצעירותו ושירי העבודה של האפרו-אמריקאים, ששרו, לדבריו באוטוביוגרפיה שלו, כל הזמן ובכל מקום.
ב-1892 עבר לברמינגהאם שם קיבל משרת הוראה ועבד במקביל במפעל, שם גיבש להקה ולימד את חבריה קריאת תווים. הלהקה ביקשה להופיע בתערוכה העולמית של שיקגו (1893) וערכה מסע הופעות בסנט לואיס. הנדי הופיע כנגן בתערוכה בשיקגו, שר כטנור במופע מינסטרל, ניגן כחצוצרן וגיבש להקה מקצועית. ב-1896, בגיל 23, היה למוביל הרכב. הלהקה יצאה לארבע שנות הופעות בטקסס, טנסי, ג'ורג'יה, פלורידה וקובה. בתום הסיבוב שב הנדי לביתו בפלורנס, יחד עם אשתו אליזבת, אותה פגש ולה נישא במהלך סיבוב ההופעות. ב-1900 קיבל משרת הוראת מוזיקה בקולג' לחקלאות ומלאכה של אלבמה. 
ב-1902 יצא למסע היכרות עם המוזיקה העממית. הוא עבר ברחבי מיסיסיפי ובפרט במטעי הכותנה של הדלתא של מיסיסיפי, האזין לסוגי מוזיקה כפרית ועממית שונים ורשם אותם. בהמשך עבר עם משפחתו לקלרקסדייל, מיסיסיפי, בלב הדלתא של מימיסיפי וב-1908 עבר לעיר ממפיס. ב-1912 הקליט את "ממפיס בלוז", שיר שחובר כחלק מתעמולת בחירות של מועמד מקומי, אותו הפך הנדי לשיר שהביא לידי ביטוי את כל העקרונות הסגנוניים שספג הנדי במהלך השנים בהן חקר את המוזיקה העממית של דרום ארצות הברית. השיר הוקלט בתחילה עם תזמורת ריקודים. באותה עת ייסד הנדי יחד עם הבנקאי והפעיל האפרו-אמריקאי הארי פייס את חברת Pace and Handy Sheet Music - דפי התווים של הנדי ופייס. להפתעתו של הנדי, קצרו דפי התווים של המוזיקה העממית הדרומית הצלחה דווקא בקרב מובילי להקות לבנים. 
ב-1917 עבר הנדי והעביר את עסקי הפצת המוזיקה שלו, לניו יורק, שם התמקם בטיימס סקוור. גם בניו יורק ביצעו את שיריו בעיקר לבנים. ב-1919 חתם הנדי הסכם עם חברת התקליטים ויקטור, שהפיקה את תקליט הבלוז הפופולרי הראשון, Yellow Dog Blues בביצוע התזמורת של ג'וזף סי. סמית'. ב-1920 פרש פייס מהשותפות על מנת לייסד את חברת התקליטים האפרו-אמריקאית הראשונה, Black Swan Records. הנדי נותר לנהל את חברת דפי התווים לבדו, בהמשך הפכה החברה לחברת תקליטים בשם Handy Record Company. החברה הפיקה למעלה מ-200 שירים, רבים מהם שירים דתיים ועממיים וכ-60 בלוזים, רובם מאת הנדי וחלקם מאת יוצרים אפרו-אמריקאים אחרים, וזכתה להצלחה מסחרית גדולה. ב-1926 חיבר הנדי את הספר Blues: An Anthology—Complete Words and Music of 53 Great Songs ספר ראשון מסוגו, בו מנתח ומגדיר הנדי את סוגת הבלוז, כחלק מההיסטוריה של דרום ארצות הברית. ב-1929 הפיקה RCA סרט קולנוע בשם "סיינט לואיס בלוז", בשיתוף פעולה עם הנדי. את שיר הנושא שרה הזמרת בסי סמית.
בשיאו, בשנת 1941, בגיל 68, הוציא את ספרו האוטוביוגרפי Father of the Blues ("אבי הבלוז"). לאחר מכן חלה התדרדרות במצבו. ב-1943 נפל בנפילה מרציף הרכבת התחתית ואיבד את מאור עיניו. לאחר מות אשתו ב-1954 נשא לאשה את מזכירתו אירמה לואיס מורגן. ב-1955 סבל משבץ מוחי, בעקבותיו רותק לכסא גלגלים. מסיבת יום הולדתו ה-84 נערכה בהשתתפות-800 ידידים ותומכים במלון וולדורף אסטוריה.
שמואל צייטלין

ביוגרפיה

שמואל צייטלין נולד בסימפרופול שברוסיה, ובשנת 1922, בילדותו, עלה לארץ ישראל עם משפחתו. בנעוריו למד בבית הספר אחד העם בתל אביב ועסק בסוגי ספורט שונים. בשנות ה-30 של המאה ה-20 החל להתאמן באגרוף, במסגרת מועדון האגרוף "בני לאונרד". בשנת 1934 ייצג את היישוב בתחרות אגרוף שנערכה במצרים. בתקופת מלחמת העולם השנייה התגייס לצבא הבריטי. בתקופה זו יצר קריקטורות שתיארו את הווי החיים בצבא הבריטי. בנוסף, צייטלין שימש כמאייר לספרי ספורט שונים שיצאו בארץ ישראל ביניהם "מילון למונחי ההתעמלות" שפורסם בשנת 1937 בהוצאת "הפועל הצעיר" על ידי ועד הלשון העברית.
צייטלין היה חבר ב"הגנה", ובזמן מלחמת השחרור התגייס לצה"ל. הוא שימש כקצין אימון גופני בצבא ועיצב את הדרגות הראשונות של צה"ל. בשנת 1950 התפרסם צייטלין כשערך מסע ימי, ביחד עם שמאי קנצנופולסקי, בחסקה מתל אביב לחיפה. בתקופה זו היה פעיל במסגרת מועדון הספורט "הפועל".
מודולריות (תכנות)

מוֹדוּלַרִיוּת בתוכנה היא תכונה של מערכת מיחשוב המתארת את מידת הפריקות שלה, כדי לאפשר החלפה של חלקים או הוספה של חלקים שלא הוגדרו מראש. מערכת מודולרית היא מערכת הבנויה מיחידות משנה, שיכולות להיות זהות או שונות. הרכיבים שלכל אחד יש קיום נבדל ועצמאי, צריכים להיות מסוגלים להתחבר, לתקשר, לתפעל ולהחליף מידע באמצעות ממשק סטנדרטי, כאשר רצוי (אבל לא הכרחי) שיהיו בעלי צמידות רופפת.
בתחום התוכנה, הצורך במודולריות הוא מרכזי. תוכנת מחשב בנויה מסדרה של הוראות לביצוע בעלת מבנה לוגי מסוים. חלוקה של התוכנה לתת מערכות שמבצעות תת-משימות, ואבחנה ברורה בין חלקים שונים בתוכנה, באופן שתפקיד כל חלק מוגדר וברור היטב מאפשרת מודולריות.
אפיון ברור של תפקיד כל חלק ואופן השימוש בו מאפשרים שימוש בחלקים אלה גם בתוכנה אחרת, בצירוף עם חלקים אחרים. שפות תכנות רבות תומכות בצורות שונות של חלוקת התוכנה ליחידות בעלות תפקיד מוגדר, לדוגמה, פרוצדורה (או פונקציה), Unit, אובייקט, פרויקט, וחבילה (package או module). יש חשיבות גדולה להגדרת נקודת התפר בין יחידת תוכנה לשאר החלקים. נקודה זאת נקראת הממשק. מימוש של מודולריות אפשר לראות בשימוש בקובצי DLL שבהם הוכמסו פעולות שונות תוך חשיפת ממשק של פונקציות כלפי חוץ. הדבר אפשר לתוכנה מהודרת להשתמש בפונקציונליות שקיימת בקבצים חיצוניים, ואף איפשר החלפה של קבצים (לצורך שדרוג היכולות או אף שינויים) ללא צורך בהידור מחדש של המערכת הראשית.
המעבר למתודולוגיה של תכנות מונחה-עצמים שיפר רבות את המודולריות של התוכנות, אף שלפני כן היה קיים מושג של יחידה בשפות פרוצדורליות. השימוש בטכנולוגיית OLE ו-COM של מיקרוסופט בסביבת חלונות אף הוא הוסיף יכולת נוספת למודולריות של התוכנות, כך שניתן להוסיף יחידות תכנותיות שהודרו מראש, ושאף נכתבו בשפות אחרות לסביבה קיימת. כך למשל, התפיסה הרווחת בשפת VB הייתה שימוש בפקדי OCX שנכתבו בשפות אחרות, בסביבת הפיתוח שלה. למעשה נוהג די רווח של מיקרוסופט הוא לייצר מנוע שקיים כרכיב ActiveX עצמאי כמו בנגן המדיה או בדפדפן ה-IE, ולפתח סביבו תוכנה שלמה. בשיטה זו מפתחים בסביבת חלונות יכולים לעשות אף הם שימוש באותו מנוע ללא הגבלה בשפה שהם כותבים.
מלבד האפשרות ליצור תוכנה על ידי צירוף של יחידות תוכנה מוגדרות למערכת אחת, מודולריות בתוכנה מאפשרת גם גמישות בפיתוח התוכנה. כאשר קוד בנוי בצורה מודולרית, ניתן להחליף חלקים בו, בלי צורך לשנות את שאר חלקי התוכנה. לעיתים משתמשים באפשרות זאת בזמן הפיתוח, כאשר משלבים חלקי תוכנה מנוונים או מדומים (mock). שילוב חלק מדומה מאפשר לפתח את שאר חלקי תוכנה ולדחות את פיתוח החלק המדומה לשלב מאוחר יותר. בנוסף, כאשר הפיתוח הוא מודולרי, ניתן לבצע חלוקת משימה גדולה להרבה צוותים, כאשר כל צוות פיתוח יכול להתרכז במודול שלו, מבלי להיות תלוי בצוות אחר, ומבלי להשפיע על עבודה של צוות אחר. המודולריות מקילה על בדיקת נכונות של התוכנה, על תחזוקה שוטפת ועל מציאת תקלות.
המודולריות גם מאפשרת ליצור תכנה שאחר כך מישהו אחר ירחיב את יכולתה, מבלי שיוצר התוכנה יכין מראש יכולות אלה. כך למשל נעשה שימוש במודולריות בתוכנה, בהרחבות של דפדפנים וסביבות פיתוח, עדכוני תוכנה והרכבות של משחקי מחשב.
מאצ'יי אורלוס

ביוגרפיה

אורלוס נולד בוורשה כבנו של הסופר קזימיארז אורלוש.
אורלוס שיחק בסרט "Kazimierz Wielki" מ-1975, דרמה היסטורית על קז'ימייז' השלישי, מלך פולין. ב-1983 סיים אורלוס ללמוד באקדמיה הלאומית לתיאטרון בוורשה "Aleksander Zelwerowicz National Academy of Dramatic Art in Warsaw", בלימודיו הוא היה פעיל באגודת סטודנטים. ב-1984 שיחק בסרט "Hania" המבוסס על פי רומן מאת הנריק סנקביץ'.
ב-1989 שיחק אורלוס בסרט "Lawa. Opowieść o 'Dziadach' Adama Mickiewicza" של הבמאי טדיאוש קונוויצקי והיה מועמד לפרס בפסטיבל הסרטים הבינלאומי במוסקבה. ב-1990 שיחק בסרט "Eminent Domain" העוסק במפלגה הקומוניסטית של פולין.
ב-1993 גילם אורלוס פקיד גרמני בסרט רשימת שינדלר. מ-1994 ועד 1995 שיחק במיני סדרה "Zespół adwokacki" העוסקת במערכת המשפט הפולנית. ב-1996 הופיעה בסרט הפעולה "Wirus". ב-1997 שיחק בסרט "Brat naszego Boga" לצד כריסטוף ואלץ.
הוא הגיש תקופה את "Teleexpress", מהדורת חדשות של TVP, רשת הטלוויזיה הציבורית של פולין.
ב-2001 ומ-2003 ועד 2007 שימש כמגיש תוצאותיה של פולין באירוויזיון.
ב-2008 זכה לעיטור מטעם ממשלת פולין הנקרא "Order Odrodzenia Polski".
הוא היה נשוי והתגרש פעמיים ולו ארבעה ילדים.
שאנדור ראדו (שחקן)

ביוגרפיה

ראדו התחיל את הקריירה שלו בתיאטרון הילדים זיגמונד פלד ובמקביל למד בבית הספר הלאומי לאקדמיה למשחק. הוא הופיע לראשונה על הבמה עם שאנדור קרמר בשנת 1908. אחר כך עבר לסובוטיצה בשנת 1909, ובשנים 1910 ל־1912 שיחק בקברט בונבונייר באוראדיה. מאותו זמן היו תחנות רבות בחייו המקצועיים: מועדון הלילה טרוקדרו בודפשט (1912-13), קברט אפולו (1915), הגרניום (1919), אמקה (1921-23), טרוקדרו החדש (1922), פאון (1923), תוכי (1924). במהלך חייו היה חבר במספר רב של תיאטראות: שדרת אנדרשי (1925–1933), האופרטה של ​​בודפשט (1927–1929, 1930-1930), הקברט ניו יורק (1930- 31), קומדיה (1934-38) ו- הווריאטי הקמרי (1940). בשל החוק היהודי השני הוא הורשה לשחק משנת 1940 רק במסגרת הפעולה ההתאחדות הלאומית לתרבות יהודית הונגרית אומיקה בשנת 1944 הפך לקורבן טרור של אנשי מפלגת צלב חץ ונרצח על ידם.
ג'ורג' בה

קריירה

בה החל את הקריירה המקצועית שלו בעונת 1997/1998 בקבוצת פ.צ. טור הצרפתית ששיחקה באותה העונה בליגה הצרפתית השנייה. בה שיחק בקבוצה זו במשך שלוש עונות עד שעבר לקבוצת סנואה סן גרטיין, אף היא בליגת המשנה בצרפת. לאחר עונה אחת בסנט גרטיין עבר לקבוצה שלישית באותה ליגה, בזאנסון.
בעונת 2003/2004 עבר בה לקבוצת ניס ששיחקה בליגת העל הצרפתית, אך לאחר עונה אחת בליגה הבכירה ירד בה לליגת המשנה ועבר לשחק בקבוצת מונפלייה. בסוף בעונה זו הקבוצה סיימה במקום השמיני ולא עלתה לליגה הבכירה. במהלך אותה עונה עבר בה לקבוצת לה מאן, גם היא בליגת המשנה ועזר לה לעלות לליגה הבכירה. בעונת 2005/2006 שוב עבר בה לקבוצה אחרת, טרואה והמשיך בה שתי עונות עד שבסוף עונת 2006/2007 ירדה הקבוצה לליגת המשנה הצרפתית.
בעונת 2007/2008 עבר בה לשחק בקבוצת מכבי נתניה הישראלית, אך שוחרר מהקבוצה בפגרת החורף של ליגת העל בעקבות פציעה, בעונת 2008/2009 חזר לנתניה לאחר שזו חיפשה חלוץ שיחליף את אייזיק אובודו אוקוצ'ה. בסיום העונה עבר לאז'אקסיו מהליגה השנייה בצרפת, ולאחר מכן שיחק בקבוצות נוספות מהליגות הנמוכות בצרפת.
בשנת 2003 הופיע פעמיים במדי נבחרת חוף השנהב.
יש לי צרות אבל לא כאלה

עלילה

גיבור הספר הוא יצור שחי בשלווה בכפר קליפר. יום אחד בעודו מטייל איבד ריכוז בשל פרחים שהסבו את תשומת-לבו, נתקל בסלע ונחבל בגבו. מסקנתו הייתה כי עליו להביט קדימה ולא להתרכז בדברים אחרים. אולם במהרה גילה כי צרות עלולות להופיע גם מכיוונים אחרים: מלפנים ישנם הסלעים; מאחוריו הופיע קווילי קלב, יצור שנשך את זנבו; מעליו הגיח סקרוץ, יתוש שנטפל אליו בצווארו; ומהאדמה הופיע יצור שנשך את רגליו בשם סקרוב.
בעודו מוקף בכל הצרות האלה, עובר לידו יצור בעל כלי-רכב משונה למראה, לו גלגל יחיד וגמל שמושך אותו. היצור ממעיט מחומרת צרותיו של הגיבור ומציע לקחת אותו עמו לעיר בשם סולה סלה השוכנת ליד נהר נאה בשם האו הלה. בעיר זו אין צרות, לפחות לא כאלו שחווה הגיבור. אולם תלאותיו של הגיבור רק החלו והדרך הסתברה כארוכה וקשה מכפי שציפה, הגמל חלה והיה עליהם למצוא לו רופא כאשר הם גוררים אותו בעצמם ברצועות-הרכב.
בבוקר התמזל מזלם ונמצא רופא לגמל. הרופא מודיע להם שהגמל צריך מנוחה ולא יוכל להמשיך. הגיבור היה עייף מאוד אך היצור השני הבטיח לו כי ישנה באזור תחנת הסעה של אוטובוס שיוצא לסולה סלה. הגיבור הולך לכוון התחנה אולם הסתבר שמארבעת גלגלי האוטובוס יצא האוויר עקב ארבעה מסמרים שהנהג עלה עליהם בשוגג ועל-כן יהיה עליו לצעוד ברגל.
בעודו צועד, פרצה לפתע סערה קשה. הוא מצא את עצמו מנסה לישון בתוך מים קרים עם המון ינשופים ועכברים הסובלים גם הם מהקור. כשנרדם לבסוף, הוא חולם שישן הוא בעיר סולה סלה ושצרותיו תמו כבר. משינה מתוקה זו הוא מתעורר לפתע ומוצא את עצמו נסחף בשיטפון.
בהמשך, הגיבור מגלה שמישהו השליך לו חבל לעזרה כדי שיוכל לטפס למעלה ולצאת מהמים. לדאבונו, הסתבר לו כי זורק החבל הוא גנרל קשוח שמגייס אותו לצבא. הוא פקד עליו לצעוד בראש כשכלי-נשקו היה בסך הכל קנה קש וגרגר אפונה. הגנרל ולוחמיו רצו לכבוש את ארץ "פפונוס פרלוי" שהיו בטוחים שהיה בה "פפון" יחיד בלבד. כשמסתבר להם כי היו שם פפונים לא מעטים כל צבאו המפואר של הגנרל הסתובב לאחור וברח, מלבד הגיבור שנותר לבדו מול הפפונים.
הגיבור עומד מול מצב מסובך ומתחיל לחשוב שאולי סופו קרב. אז הוא מבחין לפתע בצינור מוזר ועליו הכיתוב "נור 6". לא היה לו זמן לגלות מה פירוש המילה "נור" והוא קפץ פנימה. הצינור נתגלה כמערה חשוכה ובה מיליון ציפורים שטעו בדרכן ונשאו חפצים שונים, נתקלו ופצעו אותו. אחרי קשיים מרובים וחבלות בגופו יצא משם היצור מבעד פתח כחול והגיע אל הנהר האו הלה. הוא מבין שבקרוב יגיע למחוז חפצו.
ואז הוא מגיע סוף סוף ליעד הנכסף! הוא נפגש עם איש העומד בשער של העיר סולה סלה שסיפר לו כי בסולה סלה אין צרות כמעט, מלבד צרה אחת שישנה בכל זאת בעיר. הצרה היא "נולי בולי מנעולי", יצור ירוק וקטן הגר בתוך חור המנעול של הדלת היחידה שדרכה ניתן להיכנס לעיר. אי אפשר היה לפתוח את הדלת והאיש טוען כי הריגתו של היצור תוביל למזל רע. האיש הציע לגיבור לרוץ איתו לעיר אחרת, ששמה בולה בו בל, השוכנת ליד נהר נאה ששמו ואו ול. לדבריו, אין בעיר הזו צרות בכלל. 
הגיבור מהסס, מתלבט ושוקל האם ללכת בעקבות האיש ליעד החדש אך לבסוף מחליט לחזור לכפר קליפר, ממנו יצא. הסיפור מסתיים בכך שהגיבור מחליט להתייצב מול הצרות שמחכות לו בכפר ולשם כך הצטייד במקל, ומכריז שמעתה לצרות שלו יש יריב בדמותו.
סלבה קורילוב

קורות חייו

נולד בולדיקווקז שבצפון אוסטיה בנערותו מתה אמו והוא הושפע מספרי הרפתקאות וחלם על הים, שירת כשנתיים בצבא הרוסי כצוללן ביחידה מובחרת, נישא והוליד ילד. לאחר שירותו הצבאי החל ללמוד בלנינגרד אוקיינוגרפיה והצטרף לקבוצה בהדרכת אנטולי מאייר שעסקה בצלילה מחקרית. השלטונות בברית המועצות לא איפשרו למאייר וחבורתו לצאת למסעות מחקר בעולם מאחר שלא סמכו על נאמנותם הם חיו באורח חיים מתירני ושוחחו באנגלית ביניהם, קורילוב עצמו היה גם חובב יוגה מושבע ואיתגר את גופו בצומות ובתרגילי נשימה רבים ובכל מיני סוגים של אתגרים פיזיים כדי לחשלו. ב-1974 גמלה בליבו ההחלטה להימלט מברית המועצות הוא הצטרף לאניית ענק לשיט תענוגות ברחבי העולם, אף על פי שקברניטי הספינה מנעו מהנוסעים את הידיעה היכן הם נמצאים, קורילוב התגנב לחדר המפות ובסיוע מניווט הכוכבים ידע היכן הם ממוקמים. כשהגיעה הספינה לקרבת חופי הפיליפינים הוא קפץ בחשאי מגובה 14 מטר כשהוא מצויד בסנפירים שנורקל ומעט בגדים, והחל לשחות לכיוון היעד. זרמי מים חזקים סחפו אותו ולאחר שלושה לילות ושני ימים עלה לחופי הפיליפינים. סיפורו התפרסם במערב ועורר כותרות ברחבי העולם. ברית המועצות דנה אותו בהיעדרו לעשר שנות מאסר. מהפיליפינים גורש לקנדה וערך מספר מסעות מחקריים ברחבי העולם.
ב-1986 עלה לישראל התחתן עם לנה גנדלב שעבדה ברשות השידור, ועבד במכון לחקר ימים ואגמים. במהלך צלילה בכנרת לעומק של 23 מטר בעין שבע, חש מצוקה ואותת לשותפו, ואף נמשה מהמים, אך מת בדרכו לבית החולים. נקבר בבית הקברות הטמפלרי בירושלים, על מצבתו ציירה רעייתו ספינה השטה על גלי האוקיינוס.

ספרים אודותיו

כתביו וזכרונותיו פורסמו במספר גרסאות. ברוסיה, הם עובדו לספר בשם "לבד באוקיינוס"; בישראל הם עובדו לספר ברוסית בשם "המסע", ובעברית פורסמו ב-2009 בהוצאת מעריב, בספר "לבד באוקיינוס" בעריכתה של גל קוסטוריצה.